**Axborot texnologiyalari va kommunikasiyalarini rivojlantirish vaziri Sh.X.Shermatov**

**ENG MUHIM VAZIFA**

Korrupsiya jamiyat hayotining barcha sohalariga salbiy ta’sir ko‘rsatuvchi illatdir. Bugungi kunda korrupsiyaga qarshi kurashish davlat siyosatining asosiy ustuvor yo‘nalishlaridan biri sifatida belgilangan. Shunday ekan davlat organlari faoliyatining ham ustuvor yo‘nalishi hisoblanishi, tabiiy holdir. Korrupsiya unga yo‘l qo‘ygan davlat organlarining obro‘siga salbiy ta’sir ko‘rsatib, aholining butun bir sohaga ishonchi yo‘qotilishiga olib keladi. Bundan tashqari, korrupsiya rivojlanishga tahdid solib, mamlakatimizning iqtisodiy va xavfsizligiga katta zarar yetkazadi.

So‘nggi yillarda axborot texnologiyalari va kommunikasiyalari sohasida ham korrupsiyaga qarshi kurash sifat va mazmun jihatdan mutlaqo yangi darajaga ko‘tarildi. Zero, O‘zbekiston Respublikasi Prezidenti Shavkat Miromonovich Mirziyoyev 2022 yilning 24 dekabr kuni O‘zbekiston Respublikasi Oliy Majlisi va mamlakat xalqiga qilgan Murojaatnomasida ta’kidlaganidek, “Aholimiz bizdan maktab, bog‘cha va shifoxonalarni ko‘paytirish, ta’lim va tibbiyot sifatini oshirishni, mahallada yo‘l, suv, elektr, transport muammolarini hal qilishni, ish o‘rinlarini ko‘paytirish, tadbirkorlikka yangi imkoniyatlar yaratishni, adolatni ta’minlash, ovoragarchilik, byurokratiya va korrupsiyani yo‘q qilishni kutmoqda”.

Vazirlikda korrupsiyaga qarshi kurashish sohasida normativ-huquqiy bazani tizimli ravishda takomillashtirib borish bo‘yicha doimiy ravishda muhim va kechiktirib bo‘lmas choralar ko‘rib borilmoqda. Shu o‘rinda aytib o‘tish kerakki, korrupsiyaga qarshi kurash borasidagi qonun kuchga kirdi, shuningdek, bir necha qonunosti hujjatlar ham qabul qilindi. Jumladan, Muhtaram Prezidentimizning “Korrupsiyaga qarshi murosasiz munosabatda bo‘lish muhitini yaratish, davlat va jamiyat boshqaruvida korrupsiyaviy omillarni keskin kamaytirish va bunda jamoatchilik ishtirokini kengaytirish chora-tadbirlari to‘g‘risida” 2021 yil 6 iyuldagi PF–6257-son Farmoni va “Korrupsiyaga qarshi kurashish faoliyatini samarali tashkil etishga doir qo‘shimcha chora-tadbirlar to‘g‘risida” PQ–5177-son qaroriga asosan Axborot texnologiyalari va kommunikasiyalarini rivojlantirish vazirligi tomonidan korrupsiyaga qarshi kurashishning huquqiy asoslarini mustahkamlash, ayniqsa, korrupsiyaning oldini olish va ushbu jinoyatlarga qarshi jazo muqarrarligini ta’minlash bo‘yicha bir qator muhim ishlar amalga oshirildi.

Xususan, vazirlikning Korrupsiyaga qarshi kurashish siyosati ishlab chiqildi. Ushbu yo‘nalishda tizim faoliyatini mustahkamlash, mavjud normativ-huquqiy hujjatlar ijrosini samarali tashkil etish maqsadida korrupsiyaga qarshi kurashishga qaratilgan 10 dan ortiq ichki lokal hujjatlar ishlab chiqilib, tasdiqlandi. Ushbu hujjatlar nafaqat vazirlik, balki tizimdagi barcha korxona va tashkilotlarda ham amaliyotga tatbiq etildi.

O‘zbekiston Respublikasi Korrupsiyaga qarshi kurashish agentligi bilan birgalikda “Ye-Anticor.uz” elektron platformasi yo‘nalishlari bo‘yicha istiqbolda amalga oshiriladigan ishlar yuzasidan chora-tadbirlar rejasi ishlab chiqildi hamda bu borada tegishli ishlar olib borilmoqda.

O‘zbekiston Respublikasi Prezidentining 2022 yil 22 avgustdagi PF–194-son Farmoni bilan tasdiqlangan Vazirlikning yangi tashkiliy tuzilmasida alohida korrupsiyaga qarshi kurashish bo‘yicha ichki nazorat tuzilmasi ya’ni, Ichki audit, moliyaviy va komplayens nazorat boshqarmasi tashkil etildi. Bugungi kunda mazkur Boshqarmaga O‘zbekiston Respublikasi Korrupsiyaga qarshi kurashish agentligi bilan kelishgan holda xodimlarni ochiq tanlov asosida ishga qabul qilish choralari ko‘rilmoqda.

Prezidentimiz Murojaatnomada ta’kidlaganidek, “Korrupsiyaga qarshi kurashish borasida alohida qonunlar qabul qilinib, huquqiy asoslar yaratildi. Endi amaliy ishlarni kuchaytirish kerak. Sun’iy monopoliyaga, yopiq sxemalarga, umuman korrupsiyaga imkon yaratadigan barcha bo‘shliqlarga barham beriladi”.

Korrupsiyaga qarshi kurashning yana bir muhim jihati – davlat organlarini optimizasiya qilish, ularning ixchamligini oshirish tizimli ravishda, bosqichma-bosqich amalga oshirib kelinmoqda. Jumladan, yurtboshimiz Murojaatnomada yangi ma’muriy islohotlar haqida fikr bildirib, islohotlarning birinchi bosqichda vazirlik va idoralar soni hozirgi 61 tadan 28 taga kamaytirilishiga alohida e’tibor qaratdi.

Korrupsiya holatlarining oldini olish va ularni bartaraf etishning eng muhim jihatlaridan biri – davlat boshqaruvi tizimida “inson omili”ni kamaytirish uchun davlat va jamiyat boshqaruviga axborot-kommunikasiya texnologiyalarini keng joriy etish yo‘lga qo‘yildi.

Ma’muriy va byurokratik to‘siqlarni bartaraf etish, ro‘yxatga olish, lisenziyalash va ruxsat berishga doir tartib-taomillarni soddalashtirish hamda ularning tezkorligini oshirish maqsadida barcha hududlarda jami ikki yuzdan ortiq yangi axborot texnologiyalari va kommunikasiyalarni joriy qilgan holda davlat xizmatlari markazlari tashkil etildi.

Vazirlik tizimida ham korrupsiyaga qarshi kurashish strategiyasini amalga oshirish maqsadida xodimlar o‘rtasida korrupsiyaning turli ko‘rinishlarining oldini olish bo‘yicha qator chora-tadbirlar amalga oshirilmoqda. Eng asosiysi, vazirlik korrupsiyaga qarshi kurashish sohasida ochiqlik siyosatiga amal qiladi. Shu bois, jamoatchilik bilan bevosita muloqot o‘rnatish maqsadida jami 8 ta ijtimoiy tarmoq va ma’lumot almashinuv kanallari orqali bevosita aloqa tashkil qilingan.

Xulosa o‘rnida aytish mumkinki, korrupsiyaga qarshi kurashish nafaqat davlat xizmatchilarining, balki har birimizning kundalik turmush tarzimizga aylanishi zarur deb o‘ylayman. Shundagina bu borada ko‘zlagan maqsadlarimiz erishamiz.